<classify> RAIS Uhuru Kenyatta ameonesha kuguswa na kero ya maelfu ya wakulima wa mahindi ambao wamecheleweshewa malipo ya mazao yao.Akizungumza kwenye Maonesho ya Kilimo ya Nairobi, Rais Kenyatta alisema serikali iliwatengea wakulima pesa kwenye bajeti ya mwaka uliopita, lakini maofisa wa Bodi ya Nafaka NC PB wakaamua kuwalipa wafanyabiashara badala ya wakulima.Lazima ukweli usemwe. Pesa za kulipa wakulima wa mahindi zilikuwa kwenye bajeti ya mwaka uliopita. Watu wa NC PB badala ya kulipa wakulima halisi walianza kulipa matajiri wafanyabiashara na kumalizia pesa, badala ya kulipa mkulima yule aliyetoa jasho,alisema. Rais Kenyatta aliwaambia maofisa wa bodi hiyo kutorudia kitendo hicho, vinginevyo atawachukulia hatua kali za kinidhamu.Nawahakikishia na ninaapa mbele ya Mungu, jaribuni hivyo tena na mtaona kitakachowatendea. Sisi hatutaki mchezo tena kwa sababu tumeona yale ambayo mmefanya na wale ambao walifanya tutawafuata.Pesa ya serikali ni ya mwananchi, kwanza lipa mwananchi yule ambaye ametoa jasho ya kulima shamba lake,alisema. Wakulima hao walianza kulipwa Alhamisi, japo baada ya kulalamika mara nyingi na hata viongozi hasa wa kutoka North Rift kutishia kuongoza maandamano ya kushinikiza wakulima kulipwa.Rais Kenyatta alisema kilimo cha mahindi kimezidi kushamiri, akisema mavuno ya zao hilo mwaka huu yamepanda hadi magunia milioni 41, ikilinganishwa na magunia milioni 34 msimu uliopita, huku mavuno mengine zaidi yakitarajiwa.Aliongeza kuwa ikizingatiwa kuwa hadi sasa bado kuna magunia milioni 9.8 kwenye hifadhi, hiyo itamaanisha kuwa mwaka huu kutakuwa na magunia milioni 56 ambacho ni kiwango cha juu ikilinganishwa na kiwango linalotumia taifa kila mwaka cha magunia milioni 52.  <topic>: kitaifa 